Document ID: 32003R0877

Κανονισμός (ΕΚ) αριθ. 877/2003 της Επιτροπής
της 21ης Μαΐου 2003
για την προσωρινή έγκριση της χρήσης του ρυθμιστή οξύτητας "βενζοϊκό οξύ" στις ζωοτροφές
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 70/524/ΕΟΚ του Συμβουλίου, της 23ης Νοεμβρίου 1970, περί των προσθέτων υλών στη διατροφή των ζώων(1), όπως τροποποιήθηκε τελευταία από τον κανονισμό (ΕΚ) αριθ. 1756/2002(2), και ιδίως το άρθρο 3 και το άρθρο 9ε παράγραφος 1,
Εκτιμώντας τα ακόλουθα:
(1) Σύμφωνα με την οδηγία 70/524/ΕΟΚ καμία πρόσθετη ύλη δεν μπορεί να τεθεί σε κυκλοφορία εάν δεν έχει χορηγηθεί σχετική κοινοτική έγκριση.
(2) Στην περίπτωση των πρόσθετων υλών που αναφέρονται στο μέρος II του παραρτήματος Γ της οδηγίας 70/524/ΕΟΚ, όπου περιλαμβάνονται οι ρυθμιστές της οξύτητας, προσωρινή έγκριση για τη χρήση μιας νέας πρόσθετης ύλης στις ζωοτροφές μπορεί να δοθεί εφόσον πληρούνται οι όροι της ανωτέρω οδηγίας και εφόσον είναι λογικό να υποτεθεί ότι, από τα διαθέσιμα αποτελέσματα, όταν χρησιμοποιείται στη διατροφή των ζώων έχει ένα από τα αποτελέσματα που περιγράφονται στο άρθρο 2 στοιχείο α) της οδηγίας. Η προσωρινή έγκριση μπορεί να δοθεί για περίοδο που δεν υπερβαίνει τα τέσσερα έτη.
(3) Η αξιολόγηση της αίτησης που υποβλήθηκε για το παρασκεύασμα ρύθμισης της οξύτητας "βενζοϊκό οξύ" δείχνει ότι πληρούνται οι όροι της οδηγίας 70/524/ΕΟΚ.
(4) Συνεπώς μπορεί να επιτραπεί προσωρινά η χρήση του παρασκευάσματος ρύθμισης της οξύτητας "βενζοϊκό οξύ" για περίοδο τεσσάρων ετών.
(5) Η επιστημονική επιτροπή για τη διατροφή των ζώων εξέδωσε, υπό όρους, ευνοϊκή γνώμη για την ασφάλεια του παρασκευάσματος, το οποίο ανήκει στην ομάδα "ρυθμιστές της οξύτητας", για τους χοίρους πάχυνσης.
(6) Aπό την αξιολόγηση της αίτησης συνάγεται ότι απαιτούνται ορισμένες διαδικασίες για την προστασία των εργαζομένων από την έκθεση στην πρόσθετη ύλη "βενζοϊκό οξύ". Ωστόσο, η προστασία αυτή εξασφαλίζεται με την εφαρμογή της οδηγίας 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία(3).
(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η πρόσθετη ύλη "βενζοϊκό οξύ" που ανήκει στην ομάδα "ρυθμιστές της οξύτητας" και η οποία αναφέρεται στο παράρτημα επιτρέπεται να χρησιμοποιείται στις ζωοτροφές υπό τους όρους που προβλέπονται στο παράρτημα.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Μαΐου 2003.

Labels: 4
9
17
6